‘Abokai hudu’
By . | Publish Date: May 25 2018 2:00AM
Assalamu alaikum Manyan gobe, yaya azumi? Tare da fatan ana cikin koshin lafiya. A yau na kawo muku labarin “Abokai hudu”. Labarin ya yi nuni ne ga illar yawan yi wa wasu wayau. A sha karatu lafiya.
An yi wasu abokai hudu wadanda suke karatu a makaranta daya a wani gari. Abokan ba su cika son yin karatu ba illa su je wasa. Suna da dabaru wajen yin karya da wayo ga mutane. Hakan ya sa suke burge abokansu da ke makarantar.
Ran nan malaminsu ya sanya musu ranar da zasu fara jarabawa. Ganin cewa ba su shiryawa jarabawar ba kuma ba sa kusa da gari ya sanya suka sake bullo da wata dabarar cewa motarsu ce ta yi faci a lokacin da suke kokarin komawa gida daga tafiyar da suka yi daga wani gari. Hakan ta sa suka rika tura motar har cikin makarantarsu sannan suka bukaci malamin ya daga ranar jarabawar.
Malamin ya san irin halinsu na karya duk da haka sai ya ce ya daga zuwa wani satin.
A ranar sai malamin ya ba su tamboyi biyu da za su amsa a jarrabawar kamar haka:
Na daya shi ne su rubuta sunansu sannan tambaya ta biyu shi ne su fadi wace daga cikin tayar motar ce ta yi faci inda aka ba su zabin amsar kamar haka: (a) tayar gaba ta gefen dama (b) tayar baya ta gefen hagu (c) tayar gaba ta gefen hagu (d) tayar baya ta gefen dama. Sannan ya sanya kowannensu a aji daban-daban ya ce su amsa.
Nan idon kowannensu ya raina fata, don sun san karyarsu ta kare.